  Туспуктэм: Григорий Фомин Майя Бывальцева «Ижсталь» йӧ дворецез выльдыны 2022-тӥ арын 75 миллион манет висъялозы. Ужъёсты матысь дыре кутскозы. Со сярысь Удмуртиысь спортъя министерстволэн пресс-службаез ивортӥз. Йӧ дворецез быдэсак выльдон улосвылын хоккеез азинтонлы выль кужым сётоз. Экспертъёслэн чакламзыя, та спорт амалэн вырись пиналъёслэн лыдзы 700-1000 сюрс адямилы йылоз. Та дыре «Ижстальын» 1 сюрс 200 пала адями тренироваться кариське, со пӧлын 700 профессионалъёс. Арлы быдэ отын спортъя но лулчеберетъя 300 котыр бадӟым ужрадъёс ортчытъяло, отчы араз 90 сюрс пала адями вуылэ. Тупатъян ужъёсты 2024-тӥ арын инвожое йылпумъяны чакламын  Йӧ дворецез тупатъян вакытэ «Ижсталь» командалэн дорысь пумиськонъёсыз «Олимпиец» йӧ дворецын ортчылозы. Со дыре фигуристъёслэн но пинал хоккеистъёслэн трерировкаоссы «Молодёжный» ледовый двореце но «Чекерил» спорт огъетысь катоке выжтэмын луозы. Котьма ке но, пиналъёслэн тунсыкъёссы нырысь ик лыдэ басьтӥськозы, пусйизы министерствоын. Тодэ вайытом, «Ижсталь» йӧ дворецез тупатъян борды 2018-тӥ арын кутскыны малпало вал. Выльдон ужъёсты 500 миллион манет тыр дунъязы. Но подрядчик ужлэсь палэнскиз. Тегъёс: Удмуртия тупатъянужъёс йӧдворец Ижсталь Ижкар  